Ai 14 di
Otubar i montenegrins a son lâts a votâ pes tiercis elezions
parlamentârs di cuant che il paîs al è deventât indipendent. La
legjislature e varès vût di sierâsi intal Març di chest an che al
ven, ma si à decidût di lâ a elezions anticipadis par che il
guvier – che al varà di tratâ su la jentrade dal paîs balcanic
inte Union Europeane – nol vedi vincui di mandât. Cun passe il 46%
dai vôts e 39 elets su 81 puescj disponibii in Parlament, la vitorie
e je lade ae Coalizion par un Montenegro European formade dal Partît
Democratic dai Socialiscj, dal Partît Democratic Sociâl e dal
Partît Liberâl. Il Front Democratic al à vût invezit plui o
mancul la metât des preferencis rispiet ae coalizion vincidore e 20
elets, intant che al tierç puest si è plaçât il Partît Socialist
dal Popul che al à elet 9 dai siei rapresentants. Il moviment
Montenegro Positîf al à otignût 7 parlamentârs. Sul vôt e à
pesât ancje la composizion etniche dal stât che pal censiment dal
2011, dongje di un 45% di montenegrins, e viôt cuasi il 29% di
serps, il 8,6% di bosgnacs, il 4,9% di albanês, l’un par cent di
cravuats e un 0,8% di rom. Pôc prime di votâ la leç eletorâl e
jere stade modificade cu la introduzion di un tratament preferenziâl
pes minorancis, ancje se e jere stade gjavade la prevision di cinc
puescj garantîts pe comunitât albanese. Il vôt de comunitât di
minorance plui numerose, o sei chê serbe, si à dispierdût su
diviers grues partîts, tra chescj il moviment Gnove Democrazie Serbe
che al fâs part dal Front Democratic, intant che i partîts de Gnove
Aleance Serbe, chei plui di caratar etnic, no son rivâts nancje al
un par cent des preferencis. Tra i partîts etnics, il plui votât al
è stât chel bosgnac (Bošnjačka Stranka) cul 4,24% des preferencis
e trê parlamentârs. Al è probabil che il gnûf guvier al nassarà
propit de aleance tra chest partît e la Coalizion par un Montenegro
European. Tra chei altris partîts etnics dome trê a àn rivât a
mandâ in Parlament un dai lôr rapresentants, ven a dî i albanês
di Gnûf Podê Democratic – Forca e de Coalizion Albanese, e la
Iniziative Civiche Cravuate (Hrvatska Građanska Inicijativa).
Font:
Balkan Insight, 14/10/12
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn bos_Latn fra_Latn bos_Latn